**Când?**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Când mă gândesc la frigul de afară,

La stelele cu chip de porțelan,

Nu înțeleg de ce aștept în gară

Rapidul ce oprește într-un an

Doar într-un loc neînsemnat pe hartă,

Cu felinare sparte și-un peron

Pe care rătăceai tu altădată

Cu rochia turcoaz pe sub palton.

Stau și mă mir cât e de scurtă halta

Pe care-o faci în zori la poarta mea...

Când să mi-aleg penelul, s-ascut dalta

Să desenez pe tren adresa ta?

- Tu vezi, iubire, se contractă timpul

Dar am rămas acolo pe peron

Îmbrăţişaţi la fel ca-n anotimpul

Primei iubiri. Al rochiei cordon

Mă ţine-n visu-acesta prizonieră

La fel de delicat ca braţul tău,

Acest spectacol e o premieră...

Ai vreun regret? Îmi spui că-ţi pare rău?

Adu-mi un argument care susţine

Sincopa dintre straniu şi firesc

Şi-atunci când nu-ţi mai aminteşti de mine,

Învaţă-mă să supravieţuiesc!

Ioan Grigoraș Liliana Trif